Rafael van der Vaart kom i sommers til FC Midtjylland som et af de måske største navne Superligaen nogensinde har set. Handlen blev betragtet som et større scoop, og siden har Rafael van der Vaart altså fået lov til at pryde de danske stadions landet over.

Men efter et halvt år i det danske, har den hollandske verdensstjerne spekuleret på en ting, som er kommet bag på ham. Tilskuertallene.

- Det, der har overrasket mig mest, er, at folk her i Danmark åbenbart ikke gider se fodbold. Vi har flere stadions, der kan rumme op til 10.000 mennesker, men der møder måske kun 1200 op, siger han til Ekstra Bladet og fortsætter:

- Det synes jeg er meget skidt for Superligaen. Især fordi Danmark er et fodboldland, der har en liga i udvikling, og som gerne vil tage et skridt opad, og så er der ingen, der kommer og ser kampene. Det er skuffende. I alle andre lande, jeg har spillet i, har der været fyldt på stadion, men her i Danmark har vi virkelig problemer med det.

Den tidligere Real Madrid-spiller har fortsat 18 måneder tilbage af sin kontrakt med FC Midtjylland. I efteråret fik han 12 Superliga-kampe.